Традиционна годишна среща на леярите – 18-19 октомври 2018г.
„Алуком“АД, гр.Плевен – леярна на 2018 година

„ИМЛТехнологии“АД, София на 60 донини

На 18 и 19 октомври т.г. в гр.Стара Загора при домакинството на фирма „Прогрес“АД – леярна на 2014-та и 2017-та година Съюзът на леярите към браншовата камара проведе традиционната годишна среща на леярите.

Разгледани бяха актуални въпроси, свързани с тенденциите в развитието на леярските технологии; работата на Европейската организация по леярство CAEF, на която Съюза на леярите е член, по извеждането на добри практики в областта на опазването на околната среда, здравето и безопасността, които след 2 години ще бъдат предложени за въвеждане като задължителни изисквания към леярското производство.

Бяха обсъдени и актуални въпроси, свързани с производителността на труда, размера на средния осигурителен доход по основни категории персонал и възможностите за повишаване и на производителността на труда, и на възнагражденията на квалифицирания персонал, като особено внимание бе отделено на привличането, задържането и израстването на инженерните кадри.

Ръководителите на фирми бяха информирани за предстоящите възможности за кандидатстване по Оперативна програма „Иновации и конкурентоспособност“. Информирани бяха и за хода по утвърждаването  от КЗЛД на Кодекс за защита на личните данни за подсекторите на машиностроенето.
По молба на г-н Боян Димитров, същият бе освободен като член на ръководството на Съюза на леярите. Прието бе ръководството на Съюза да е от 5 човека, като за нови членове бяха избрани г-н Петър Найденов, изпълнителен директор на „Метаком-СЛЗ“АД, гр.Плевен и г-н Стоян Кехайов, ръководител на леярната на „ЗММ-Стомана“АД, Силистра. За председател единодушно бе избран г-н Найденов, а досегашният председател г-н Милко Миланов – за организационен секретар.
Подчертан бе приносът на досегашния председател на Съюза на леярите към браншовата камара г-н Милко Миланов за усилията му за запазване дейността на Института по леярска техника и технологии и помощта, която оказва на фирмите за тяхното развитие, за личния му принос за утвърждаването на Съюза на леярите.
При голяма активност премина избора на Леярна на 2018г, проведен от комисия в състав: председател г-н Славин Янакиев, изпълнителен директор на „Прогрес“АД, Ст.Загора и членове: г-жа Ана Манова от Института по металознание към БАН и доц.Георги Рашев от ТУ-Габрово.

· За леярна на 2018г. бе избрана „Алуком“АД, гр.Плевен за внедряванне на метод за леене с кристализация под високо налягане („течно, полутечно щамповане или Squeeze casting), съчетаващ предимствата на методите  за леене и пластична деформация (щамповане);

На второ място бяха фирмите:

· „ЗММ-Стомана„АД, гр.Силистра за закупуване и пускане в експлоатация на машина за изработване на леярски сърца по метода "COLD BOX"  с обем на сърцето 20 литра ( с опция за 30 литра). Метод за втвърдяване СО2 процес , и

· „Тисина“ООД, гр.Дряново за Внедряване технология и оборудване за химически втвърдяващи се смеси (фуранови смеси), включително:  смесител с две вибромаси и инсталация за рециклиране на отработената смес. Опция за амин процес.
На 19 октомври ръководителите на фирми посетиха „Прогрес“АД и се запознаха с последните нововъведения в производството и работата на ръководството по въвеждане на елементи на „Индустрия 4.0.“.

